kaerle etc allen den ghenen er een hebben ontfangen die
deemoedige supplicatie van jacobbe bordinck borger onser stat
van antwerpen inhoudende hoe dat hy ter causen van zekeren
questien iniurien ende geschillen hy gehadt heeft tegen een
genaempt claes heskens zynen dootviant den selven claese
in een gevecht welck zy onderlinge hadden heeft gequetst
ende verminckt in zyn een hant vanden welcken de voers.
partyen beyden in rechte geprocedeert hebben voerde
peysmakers der voers. onser stat die partyen ten beyder zyde
gehoert hebbende versonden hebben tot onse wethouderen onser voers.
stadt om by hen vonnisse daer af gegeven te wordden ende
hebben den selven onsen wethouderen rapport gedaen van allet
gene dat vande hen byden voers. partyen was bedincht naden
welcken nu byden voers. onsen wethouderen geseegt ende
geordonneert dat de suppliant soude raparatie doen den voers.
claese vanden quetsuere die hy hem gegeven hadde insgel
insgelycx soude claes voersc. geloven ende zweeren in
handen vanden voers. borgermeesteren ende wethouderen dat
hy nimmermeer den suppliant en soude mesdoen noch dat
hy zy hen nyet en souden vinden tsamen in een geselscap
ende gebuerdet dat een van hen beyden in eenige plaetse
waer dat dandere dat wetende daer nyet soude mogen
comen ende waren alsoe waeren beyde gestelt in eenen vervrede
om welcke appointement tonderhouden.. die suppliant hem
langen tyt buyten onser lande geabsenteert heeft tot zynder
grooten ongenuechten ende verdriete daernae is gebuert
dat die suppliant is comen drincken in een taverne geheeten
dblochuys staende in burgerhout by onser voers. stat
van antwerpen aldaer de voers. claes ten aengange gecomen
is nyet wetende die selve suppliant oft hem hy daer was
geadverteert oft nyet ende int innecomen vander voers.
taverne was hem geseeght byden ghene die daer by waeren
ende saten dat hy daer inne nyet en mochte comen noch
en behoerde midts den voers. appointmente ende om dat de suppl
daer ierst innecomen was dwelck hoerende de voers. claes
seyde dat hy daer inne soude comen ende stelde hem met
fortchen daer inne te comen maer die duer was hem
gesloten voer zynen nose dwelck ziende de voers. claes
lancx zoe grammer worddende stack op duere met
zynen voete groote stooten ende bevindende dat hy se nyet
en conste gebreken oft opgecregen des dede soe vele
dat hy doere een venstere met fortsen int voers. huyse
geraecte ende sonder opten voers. onvrede by hem gesworen
te lettene soe stack hy den suppliant eenen grooten steeck in zynen
buyck dat de pensen daer vuyt hongen ende waen in
grooten pericule vander doot van allen den welcken ende vanden
voers. infracten van onvrede die voers. claes van ons
vercregen heeft onse oepen brieven van remissien inhoudende
satisfactie van partie is oyc waer dat de suppliant heeft
getrouvt een huysvrouwe wesende genader vanden voers
claese nochtans nyet tegen staende de voers. affiniteyt
ende genaderscape soe heeft de voers. claes vander
huysvrouwen des suppliant gehadt een kint ende heeft
hem daerenboven tot meer stonden gevanteert ende vermeten
tot grooten oneeren ende onverdrachelycken drucke vanden suppl
dat hy metter huysvrouwe des suppliants soude te doen hebben
als hy woude ende want die voers. claes hem nyet en
.peynde den suppliant genoech te doene oft satisfactie naevolgende
onse brieven van pardoenen vanden iniurien hy die hy hem
aengedaen hadde boven den onvrede onser stadt maer
sindert onse voers. brieven noch hen hem geiniureert
ende gedreight seggende dat hy metten huysvrouwen
vanden suppliant tedoen hadde dan die suppliant selve is gebuert
dat de suppliant is gecomen opten goeden vridach lestleden
ende bynnen onser stadt heeft geaggregeert ende
geinvadeert den voers. clase midts den iniurien die hy
van hem lange geleden hadde ende gesupporteert dat oyc
de voers. claes es van quader famen ende gerenommeert fel ende
quaet ende besundere dat hy aen hadde eenen mantele oft
huycke vuyten welcken hy hem wel behoirde van hem te
beduchtene soe heeft hy vuyt getogen een sweert ende gequetst den
selven claese meer by manieren van pa$tien ende deffencie dan om
hem te mesdoene ende offenderende oft oyc der iusticien ge$$
dat hy hem wel hadde doen ter tyt meer quaets mogen doen
hadde hy gewilt ter cause vanden welcken onse schouthet
onser stadt antwerpen den suppliant heeft aengetast ende
tegen hem criminelyck geprocedeert sustinerende dat hy
soude hebben gevioleert ende gebroken den voers. onvrede
ende is midts dien de suppliant in dangiere van zyn lyf te verliesen
ende criminelyc? geexecuteert te worddene indien hem daerop
by ons nyet en wordde versien van onsen gracien ende brieven
van pardoene soe hy seet ende ons daeromme om die selve gracien
ende brieven van pardoen zere oetmoedelyc heeft doen bidden
soe eest dat wy desen aengesien geneight wesende ter beden
vanden suppliant ende hem willende dese reyse gracien voir righeur
van rechte prefereren bezonder mermect die iniurien byden
voers. claesen den suppliant als boven te meer stonden geinsereert
ende dat die voers. claes den voers. onvrede oic by hem
gezworen te voren gevioleert ende gebroken ende daeraf van ons
gracie verworven hadde dat oick de suppliant den voirs claese
nyet van een simple quetsuere en heeft gegeven ende daer
af hy nyet en is gestorven by deliberatie vanden rade
neffens ons wesende hebben den voirs suppliant inden gevalle
als boven vergeven ende quytgescolden vergeven ende scelden
quyt midts vuyt sunderlinger gracien de voers. invasie
aggressie ende brekinge van onvrede ende tgheheel stuck boven
verclaert met allet ghene des daer af dependeert
oft aencleven mach ende dat onse voers. schouthet
oft wethouderen hem ter cause van dien willen opseggen
oft heysschen met allet ghene dat hy tegen ons ende der
iusticien mach hebben mesdaen ende hebben hem dien
aengaende gestelt ende gerestitueert stellen ende restitueren
tot zynen goeden name fame tot onsen lande ende tot zynen
goeden onverbuert zynde soe verre hy enige hadde
imponerende hier op een eeuwich geswych onser procureur
generael dn voers. onsen schouthet ende wethouderen ende
allen anderen ons ende onser vassallen dienren rechteren
ende iusticieren satisfactie nochtans gedaen der
partyen geinteresseerde soe verre die nyet gedaen zn
ende eenige daer toe stae ende dat civilyck alleenlyck
behoudelyc dat de voers. suppliant tvoirs stuck sal
gehouden zyn tegen ons te beteren ende ons daer toe
te betalen een amende civile nae gelegentheyt vanden
voers. stucke ende faculteyt van zyne goeden ter arbitragien
van onsen lieven ende getrouwen die cancellier ende luyde van onsen
raede geordonneert in brabant die welcke wy daer toe
committeren by desen ontbieden daerom ende bevelen onsen
voers. cancellier ende luyden van onsen voers. raede in brabant
dat geroepen die ghene die daer toe behoiren geroepen te
zyne zy procederen totter taxatien ende arbitragien vanden
voers. amende civile ende totten interinemente van desen ende die
voers. amende civile getaxeert gearbitreert ende betaelt
in handen vanden ontfangere van onsen espargnen oft
anderen onsendaer toe gecommitteerden om ons daeraf rekeningen
bewys ende reliqua te doee zy onse voers. schouthet ende
wethouderen van antwerpen ende allen anderere onse ende onser
vasallen officieren rechteren dienren ende ondersaten den
suppliant van desen onsen gratien ende pardoenen doen laten ende gedoogen
genieten ende gebruycken ende hem vanden voers. gevanckenisse
ende processe ende oic zynen goeden indien die gearresteert zyn
ontslaen ende stellen doen ontslaen ende stellen tot volcomener
delivrancie ende sonder hem daer inne te doene oft te laten
geschiene eenigen hinder stoot of letsel ter contrarien
want ons alsoe gelieft ende des torconden hebben
wy den zegele daer van die keyser onse here ende grootvader
ende wy duerende onser minoriteyt gebruyct hebben
hier aen doen hangen iegenen in onser stat van bruessel
x dage i opten iersten dach van van februario int jaer
onss heren duysent vyfhondert ende vyfthiene aldus
stont gescreven boven opte plycke by mynen here
den price in zynen rade ende geteeckent h dehane
gecollationeert metter
minuten by my
xxx handtekening